Rendszeres gyermekvédelmi kedvezmény
A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. § (1) bekezdése értelmében a rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a meghatározott ingyenes vagy kedvezményes intézményi gyermekétkeztetésnek és – a jogszabályi feltételek fennállása esetén – a szünidei gyermekétkeztetésnek, a meghatározott pénzbeli támogatásnak, a Gyvt.-ben és más jogszabályokban meghatározott egyéb kedvezményeknek az igénybevételére.
Jogosultak köre
Rendszeres gyermekvédelmi kedvezményre jogosult a gyermek, amennyiben a gyermeket gondozó családban az egy főre jutó havi jövedelem összege nem haladja meg
- a) a szociális vetítési alap összegének 245%-át (69.825 forint) ha
-  aa) a gyermeket egyedülálló szülő, illetve más törvényes képviselő gondozza, vagy
  -  ab) a gyermek tartósan beteg, illetve súlyosan fogyatékos, vagy
  - ac) a nagykorúvá vált gyermek megfelel a Gyvt. 20. § (2) bekezdésében foglalt feltételeknek;
 - b) szociális vetítési alap összegének 225%-át (64.125 forint) az a) pont alá nem tartozó esetben,
feltéve, hogy a vagyoni helyzet vizsgálata során az egy főre jutó vagyon / hasznosítható ingatlan, jármű, továbbá vagyoni értékű jog/ értéke nem haladja meg
a) külön-külön számítva a szociális vetítési alap összegének húszszorosát, vagy
b) együtt számítva a szociális vetítési alap összegének hetvenszeresét.

Nem minősül vagyonnak az az ingatlan, amelyben a szülő vagy a tartásra köteles más törvényes képviselő életvitelszerűen lakik, az a vagyoni értékű jog, amely az általuk lakott ingatlanon áll fenn, továbbá a mozgáskorlátozottságra tekintettel fenntartott gépjármű.
Mit kell tennie
[bookmark: _Hlk214957004]Az eljárás a szülő/törvényes képviselő, valamint nagykorúvá vált gyermek kérelmére indul, amely az Edelényi Közös Önkormányzati Hivatal ügyfélszolgálatán – az erre rendszeresített formanyomtatványon –, továbbá elektronikus úton nyújtható be.
Határidők
A kérelem benyújtásának határideje: folyamatos. Az ügyintézési határidő az általános közigazgatási rendtartásról szóló 2016. évi CL. törvényben foglaltak alapján.
Az ügyintézési határidő a kérelemnek a Hivatalhoz történő beérkezését követő napon kezdődik.
Jogorvoslati határidő a közléstől számított 15 naptári nap.
Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni az önkormányzatot.
Benyújtandó dokumentumok
Kérelem a rendszeres gyermekvédelmi kedvezmény megállapításához és felülvizsgálatához.
A kérelem ügyfélszolgálaton való benyújtása esetén az ügyintézés elősegítése érdekében a kérelmező személyazonosságát igazoló alábbi okmányok bemutatása szükséges:
· személyazonossági igazolvány,
· lakcímet igazoló kártya,
· TAJ kártya.
Az eljárás indításához benyújtandó dokumentumok
· kérelem nyomtatvány,
· a család kérelem benyújtását megelőző havi jövedelmének igazolása,
· diákigazolvány vagy diákigazolványra való jogosultságról szóló igazolás másolata 
- nagykorúvá vált gyermek esetében -,
Jövedelem igazolás módja:
Havi rendszerességgel járó jövedelem esetén: a benyújtást megelőző hónapra vonatkozó a munkáltató által kiállított jövedelemigazolás, bérjegyzék.
Nyugdíjas kérelmező esetében: tárgy évi nyugdíjösszesítő.
Nem havi rendszerességgel szerzett, illetve vállalkozásból származó jövedelem esetében: a kérelem benyújtásának hónapját közvetlenül megelőző 12 hónap alatt szerzett jövedelem 1 havi átlagát igazoló, adóbevallással már lezárt időszak tekintetében NAV által kiállított jövedelemigazolás, ezen felül a tárgyévi hónapokra vonatkozó nettó jövedelemről szóló igazolás/nyilatkozat.
Nagykorú személy esetében a nappali oktatás munkarendje szerint fennálló tanulói vagy hallgatói jogviszonyt a tárgyidőszakra kiadott, érvényesítő matricával ellátott diákigazolvány másolatával, vagy a diákigazolványra való jogosultságról szóló igazolás másolatával kell igazolni.
A gyermek elhelyezése vagy ideiglenes hatályú elhelyezése, valamint a gyámrendelés tárgyában hozott bírósági, illetve gyámhatósági határozat, továbbá, ha a szülői felügyeletet együttesen gyakorolni jogosult különélő szülők megállapodnak abban, hogy a jövőre nézve a szülői felügyeletet egyikőjük gyakorolja, a gyámhivatal jegyzőkönyve e megállapodásukról.

Az eljárás költség és illetékmentes.

Felettes szerv/jogorvoslat
A döntés ellen önálló jogorvoslatnak van helye. Az illetékmentes fellebbezést a döntés közlésétől számított tizenöt napon belül a B.-A.-Z. Vármegyei Kormányhivatalhoz (3525 Miskolc, Városház tér 1.) címezve, hatóságomnál lehet előterjeszteni. 
Fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet. A fellebbezést indokolni kell.  A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott.
Egyéb információk
A gyámhatóság annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága

· a tárgyév augusztus 1-jén fennáll, a tárgyév augusztus hónapjára tekintettel,
· a tárgyév november 1-jén fennáll, a tárgyév november hónapjára tekintettel

alapösszegű 6.000 összegű pénzbeli támogatást folyósít.

· A gyermekek védelméről és a gyámügyi igazgatásról szóló 1997. évi XXXI. törvény.
· A gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet.
· A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII.23.) Korm. rendelet.
· Az általános közigazgatási rendtartásról szóló 2016. évi CL. törvény.

